|  |
| --- |
| **Til høringsparterne på vedlagte høringsliste** |

**Høring over udkast til bekendtgørelse om beskikkelse af bygningssagkyndige og udarbejdelse af tilstandsrapporter som led i huseftersynsordningen**

Der vedlægges udkast til bekendtgørelse om beskikkelse af bygningssagkyndige og udarbejdelse af tilstandsrapporter som led i huseftersynsordningen med anmodning om at modtage eventuelle bemærkninger senest 30. november 2016 kl. 12.00.

Bekendtgørelsen skal erstatte den gældende bekendtgørelse nr. 1598 af 14. december 2015 om beskikkelse af bygningssagkyndige og udarbejdelse af tilstandsrapporter som led i huseftersynsordningen.

Bekendtgørelsen udstedes med hjemmel i § 2 a, stk. 2, og § 4, stk. 2, i lov om forbrugerbeskyttelse ved erhvervelse af fast ejendom m.v., jf. lovbekendtgørelse nr. 1123 af 22. september 2015, og § 1, stk. 2, i lov nr. 1532 af 21. december 2010 om beskikkede bygningssagkyndige m.v.

Bekendtgørelsen forventes at træde i kraft den 1. januar 2017.

De seneste år har der været en markant overdækning på den gebyrfinansierede ordning, hvorfor der er akkumuleret en stor egenkapital. For at afvikle overskuddet vil ordningen de næste 4 år skulle drives med et årligt underskud, hvorfor gebyret nedsættes fra 352 kr. i 2016 til 146 kr. i 2017 og 2018. På baggrund heraf ændres gebyrfastsættelsen i bekendtgørelsen.

Desuden indeholder udkastet en række konsekvensændringer som følge af at opgaven vedrørende administration af Huseftersynsordningen fra 1. januar 2017 bliver flyttet fra Erhvervsstyrelsen til Sikkerhedsstyrelsen.

På baggrund heraf udgår Sikkerhedsstyrelsen i oplistningen af organisationer, der indstiller et medlem til følgegruppen, idet Sikkerhedsstyrelsen i stedet har et medlem, der er formand.

Erhvervsstyrelsen skal anmode om at modtage eventuelle bemærkninger til udkastet **senest den 30. november 2016 kl. 12.00**. Bemærkningerne bedes sendt pr. mail til LinWen@erst.dk. Spørgsmål til udkast til bekendtgørelse kan ligeledes rettes til Line Wenzel på LinWen@erst.dk

Høringsmaterialet er tilgængeligt på høringsportalen på www.hoeringsportalen.dk. Vi gør opmærksom på, at indkomne høringssvar vil blive offentliggjort på høringsportalen.

Med venlig hilsen

Line Wenzel

Jurist